Descriu-me amb una sola frase de què tracta aquest text.
La taula de reindustrialització de Nissan ha escollit els projectes de la xinesa Great Wall Motors i la catalana Silence com a candidates preferents per substituir Nissan, segons ha pogut saber l'ACN de fonts coneixedores de les negociacions.
La belga Punch cau de la llista final, i per ara no s'hi obriran negociacions, tot i que la candidatura restarà "de reserva".
Els projectes de Great Wall Motors i Silence són compatibles, ja que demanen terrenys diferents dels que ocupa actualment Nissan.
De fet, Silence opta només a ocupar les plantes de Montcada i Reixac, i la xinesa opta també a una sola planta: la de Zona Franca.
La taula, participada pel govern espanyol, la Generalitat, els sindicats i Nissan, i amb l'assessorament tècnic de KPMG, obrirà ara "negociacions preferents" amb Great Wall Motor i Silence per parlar de les condicions exigides i ofertes per reindustrialitzar les plantes.
Amb la decisió d'aquest divendres, el procés no arriba al seu final, sinó que tanca una fase i ara es prioritza la negociació concreta.
L'objectiu és aconseguir una alternativa viable per als terrenys que ocupa Nissan a Barcelona.
Quins projectes hi havia sobre la taula?
El grup belga Punch planteja fabricar 46.100 vehicles d'hidrogen, elèctrics i de dièsel el 2025 a les plantes que Nissan deixarà buides aquest any, i arribar als 75.600 el 2030.
Els màxims dirigents del grup especialitzat en diferents components de l'automoció asseguren que la seva candidatura podria donar feina a 2.000 persones amb una inversió de 650 milions d'euros en els pròxims sis anys.
La xifra podria pujar als 1.000 milions el 2030.
El projecte assumiria les tres fàbriques que abandona Nissan i inclouria una nova planta de pintura amb una inversió de 80 milions.
El hub liderat per la catalana QEV Technologies, juntament amb una desena d'empreses més, planteja invertir 1.000 milions d'euros en cinc anys i crear 4.000 feines directes i 10.000 indirectes a les plantes que Nissan tancarà a finals d'any.
QEV va anunciar una 'joint venture' amb la també catalana BTECH i la nord-americana Ronn Motor per reindustrialitzar les fàbriques de Zona Franca, Sant Andreu i Montcada.
El hub apostaria pel desenvolupament de productes elèctrics per vehicles industrials i d'última milla, així com de plataformes elèctriques per busos i camions petits.
En el cas de Silence, l'empresa catalana apostaria per quedar-se només amb els terrenys de Montcada i Reixac per construir motocicletes i ciclomotors i "possiblement" també quadricicles elèctrics.
Aquest projecte, que apostaria per implantar un sistema de producció integral, podria cobrir 200 llocs de treball d'inici i 350, a llarg termini.
El CEO i fundador de Silence, Carlos Sotelo, s'ha mostrat confiat que el de la seva empresa sigui un dels projectes escollits en el projecte de reindustrialització de Nissan.
"És una aposta segura, d'aquí, de casa.
Crec que Silence ha de tenir un forat en la reindustrialització de Barcelona, de Nissan i en definitiva d'Espanya", va assegurar a l'ACN.
Pel que fa als projectes xinesos, se'n coneixen pocs detalls oficialment, ja que no han fet una presentació als mitjans, a diferència de la resta.
De fet, fonts sindicals confirmen que fins i tot ells desconeixen els detalls del projecte xinès, que encara no ha fet una presentació formal a la mesa de reindustrialització -cosa que podria canviar aquest divendres.
Tot i que es parla de dos potencials inversors asiàtics, un d'ells sembla tenir més opcions que l'altre.
El tancament d'una planta històrica
La multinacional japonesa Nissan va anunciar fa més d'un any que posaria punt final als 40 anys d'història a Catalunya perquè les instal·lacions no eren prou competitives.
Els sindicats van denunciar des del primer moment que l'automobilística havia "deixat morir les fàbriques" amb la seva política d'adjudicació de models.
Després de mesos de vagues, els empleats i l'empresa van pactar la data del tancament per a finals d'any, i iniciar un procés de reindustrialització que ara enceta el seu tram final.
Després d'una desena de reunions, Nissan, el Ministeri d'Indústria, Comerç i Turisme i el Departament d'Empresa i Treball tenen sobre la taula cinc projectes.
Un cop acabat el procés de prejubilacions i baixes incentivades, quedaran al voltant de 1.500 treballadors per reindustrialitzar a partir del desembre, quan marxa l'automobilística japonesa.
La mesa tripartita entre les administracions, Nissan i els sindicats, s'ha marcat octubre com la data d'inici de les negociacions finals del contracte.
Tot apunta, però, que hi haurà uns mesos d'impàs entre la marxa de Nissan i la posada en marxa definitiva del nou projecte.
L’aposta per substituir Nissan són les empreses GWM, Silence i el "hub" d'electromobilitat liderat per QEV Technologies.